**ПРЕДЛОГ ЗА КРИТЕРИЈУМЕ ОЦЕЊИВАЊА**

**ЕКОНОМСКА СТРУКА**

Ученик се у току полугодишта оцењује најмање три пута. Оцене су сумативне и формативне.

**Елементи оцењивања су:**

* усвојеност образовних садржаја
* примена знања
* активност ученика

**Ученик у току школске године може добити оцене на основу**:

* писаних провера знања – контролних вежби и писмених задатака
* усменог испитивања
* активности на часу
* домаћих задатака
* семинарских радова, презентација и излагања, учешћа на школским конкурсима
* кратких тестова у трајању до 15 минута
* учествовања у реализацији пројеката

  Усмено оцењивање се врши континуирано, на сваком часу. Ученик у току часа може да буде само једанпут оцењен.

Учеников успех на усменим проверама знања вреднује се на следећи начин:

 **Оценом одличан (5) оцењује се ученик који:**

* на постављено питање одговара самостално и показује висок ниво познавања градива,
* одговара на потпитања наставника без помоћи наставника и самостално повезује знања уводећи и појмове и појаве које се тичу других предмета, или на начин који показује висок степен развијености међупредметних компетенција.
* успешно решава задатке на свим нивоима постигнућа (почев од препознавања градива до примене наученог на новим примерима).
* успешно примењује своја знања и повезује их са стварним примерима из живота и пословне праксе.
* самостално користи информационе технологије у циљу овладавања појмовима који се тичу познавања градива и исте примењује у изради практичних задатака

**Оценом врло добар (4)** **оцењује се ученик који:**

* самостално одговара на питања, уз минималну помоћ и погрешке
* добро познаје појмове који се тичу градива, не лута по теми постављаног питања
* самостално одговара на потпитања која даје наставник, или уз малу помоћ наставника
* успешно решава задатке на свим нивоима постигнућа уз малу помоћ наставника.
* самостално користи информационе технологије у циљу овладавања појмовима који се тичу познавања градива и исте примењује у изради практичних задатака уз малу помоћ наставника

**Оценом добар (3)** **оцењује се ученик који:**

- познаје градиво, уме да препозна појмове који се тичу градива и да их репродукује уз помоћ наставника

- уме да одговори на потпитања, али често греши

 - не открива узрочно-последичне везе међу предметима и не може самостално закључивати о њима

 - одговара на питања основног нивоа и задатке које је наставник већ давао на часу

 - показује интересовање и труди се

 - примењује основни ниво информационих технологија уз помоћ наставника

**Оценом довољан (2)** **оцењује се ученик који:**

* може набројати, именовати или уз помоћ наставника дефинисати само основне појмове и препознавање градива по модулима,
* стално га треба подсећати и усмеравати у одговорима наводити на тачна решења
* и уз помоћ наставника је у стању да реши задатке основног нивоа
* отежано повезује дате чињенице и често греши у примени знања.

**Оценом недовољан (1)** **оцењује се ученик који:**

* није савладао основне појмове које садржи тема коју одговара
* не показује интересовање да уз помоћ наставника пронађе одговоре
* одговара са „не знам“, „дајте ми један“ и „нисам учио-ла“ не жели усмено да одговара кад на њега дође ред или када га наставник позове да одговара.

Писане провере знања се најављују ученицима најмање пет дана унапред и раде према утврђеном распореду који је истакнут на огласној табли школе и на интернет страници школе.

Састављају се тако да садрже одговарајући број питања или задатака основног, средњег и напредног нивоа. Наставник је дужан да обавести ученике о наставним садржајима који ће се проверавати писаном провером најкасније пет дана пре провере. Оцене су јавне, ученик има увид у свој рад, оцена се уписује у ес Дневник.

Бодовна скала за оцењивање је једниствена за све ученике свих разреда.

|  |  |  |
| --- | --- | --- |
| *бодови* | *оцена* | *ниво* |
| 0-40% | недовољан (1) |  |
| 41-55% | довољан (2) | основни ниво - именовање, препознавање |
| 56-70% |  добар (3) | средњи ниво - репродукција, разумаевање |
| 71-85% |  врло добар (4) | средњи ниво - разумевање, закључивање |
| 86 -100% | одличан (5) | напредни ниво - закључивање, примена |

 Петнаестоминутне провере знања се не најављују и својим садржајем испитују оствареност савладаности градива које се тренутно обрађује или које је већ обрађено. Резултате петнаестоминутне провере наставник уписује у есДневник, као формативну оцену и на основу 3 петнаестоминутне провере, као и ангажовања ученика наставник може да изведе сумативну оцену.

Иницијална провера знања обавља се на почетку школске године у првој или другој недељи. Наставник помоћу писане провере (тест) проверава степен усвојености претходних знања, вештина и постигнућа ученика. Резултат иницијалног процењивања не оцењује се бројчано, али се ученику даје повратна информација о постигнућима и служи за планирање рада наставника и даље праћење напредовања ученика.

На крају другог полугодишта ученицима **се може** дати годишњи тест, који садржи градиво које је обрађивано током школске године. Скала за оцењивање је иста као и за писане вежбе и тестове и оцена се уноси у ес Дневник само оним ученицима који то желе.

У формативно оцењивање ученика у сваком полугодишту улазе ангажовање ученика на часу, израда домаћих задатака, континуитет учења и однос према раду и предмету, учешће ученика у дискусијама и групном раду, петнаестоминутне провере знања, редовно вођење свеске и израде домаћих задатака, долажења и залагања на додатној, допунској и припремној настави. Такође се у то укључује и успех ученика на такмичењима, израда пројеката, залагања током ваннаставних активности у школи која се односе на област предмета. Унутар формативног оцењивања постоје и препоруке за даљи рад и напредак ученика. Формативно оцењивање се води у ес Дневнику и педагошкој свесци наставника. На крају сваког класификационог периода постоји могућност извођења сумативне оцене на основу формативне.

Закључна оцена утврђује се на крају првог и другог полугодишта на основу аритметичке средине свих појединачних оцена које су унете у дневник од почетка школске године. Свака сумативна оцена унета у дневник је од истог значаја и урачунава се у аритметичку средину при закључивању оцена. Закључна оцена на полугодишту не узима се у обзир приликом утврђивања аритметичке средине.

* одличан (5) - ако је аритметичка средина свих појединачних оцена најмање 4,50
* врло добар (4) - ако је аритметичка средина свих појединачних оцена од 3,50 до 4,49
* добар (3) - ако је аритметичка средина свих појединачних оцена од 2,50 до 3,49
* довољан (2) - ако је аритметичка средина свих појединачних оцена од 1,50 до 2,49

Закључна оцена може да буде већа од аритметичке средине али не може да буде већа од највеће појединачне оцене забележене у дневнику.

 Стручно веће економске групе предмета